ไอเอ็นจีฯเพิ่มคุ้มครอง41โรคร้าย
ไอเอ็นจีฯ ออกประกันตลอดชีพ เพิ่มความคุ้มครอง 41 โรคร้ายแรง หรืออุบัติเหตุลูกค้าวัย 20-41 ปี
10 พ.ค. 2555

ไอเอ็นจีฯ ออกประกันตลอดชีพ เพิ่มความคุ้มครอง 41 โรคร้ายแรง หรืออุบัติเหตุลูกค้าวัย 20-41 ปี
นายอามาน คาปูร์ ประธานเจ้าหน้าที่สายงานการตลาด บริษัท ไอเอ็นจีประกันชีวิต เปิดเผยว่า บริษัทออกกรมธรรม์ใหม่ “ไอเอ็นจี สำราญสุข” เป็นกรมธรรม์ตลอดชีพพิเศษ ชำระเบี้ยประกัน 10 15 และ 20 ปี 
สำหรับจุดเด่นของกรมธรรม์นี้ คือ ผู้เอาประกันที่มีอายุตั้งแต่ 20 ปีขึ้นไป รับเพิ่มความคุ้มครอง 41 โรคร้าย หรือประกันอุบัติเหตุ เพื่อเสริมหลักประกันด้านสุขภาพหรืออุบัติเหตุ มีเงินจ่ายคืน 1% ของทุนประกันภัย ตั้งแต่สิ้นปีกรมธรรม์ที่ 1 ถึงสิ้นปีกรมธรรม์ที่ครบอายุ 99 ปี และเมื่อครบกำหนดสัญญารับเงิน 100% ของทุนประกันภัย รับเงินปันผลเริ่มตั้งแต่สิ้นปีกรมธรรม์ปีที่ 2 เป็นต้นไป หากบริษัทมีผลการดำเนินงานที่ดี และอัตราเบี้ยประกันภัยต่ำ แต่ให้ความคุ้มครองสูงเมื่อเปรียบเทียบกับแบบประกันประเภทเดียวกันในท้องตลาด 
นายอามาน กล่าวว่า กลุ่มเป้าหมายของแบบประกันใหม่ทั้ง 3 แบบนี้ คือ กลุ่มคนอายุ 30 ปีขึ้นไป หรือกลุ่มคนที่เริ่มสร้างครอบครัวที่ต้องการความมั่นคงในชีวิต
ก่อนหน้านี้ นายพูลลาภ เพ็ญกิตติ ประธานเจ้าหน้าที่สายงานช่องทางการขายผ่านธนาคาร บริษัท ไอเอ็นจีประกันชีวิต กล่าวว่า บริษัทมีการนำสินค้าเก่ามาปรับปรุงใหม่ให้สอดคล้องกับผลตอบแทนจากการลงทุนในปัจจุบันที่อัตราดอกเบี้ยต่ำ โดยจะมีการออกกรมธรรม์ที่ให้ลูกค้ามีส่วนร่วมในผลกำไรของบริษัทในรูปของเงินปันผล จากเดิมที่มีการค้ำประกันผลตอบแทนไว้ในระดับสูง ซึ่งเป็นแบบที่ไม่สามารถสร้างกำไรให้บริษัท
“ช่วงหลังเรามีการเพิ่มเรื่องค่ารักษาพยาบาล อุบัติเหตุ โรคร้ายแรง ซึ่งเป็นเรื่องของความคุ้มครองที่สถาบันการเงินอื่นให้ไม่ได้” นายพูลลาภ กล่าว